Uy-joy kommunal xizmat ko‘rsatish tizimini boshqarishni yanada takomillashtirish chora-tadbirlari to‘g‘risida

Respublika aholisining sifatli uy-joy kommunal xizmatlari bilan qamrab olinishini tubdan yaxshilash, uy-joy kommunal xizmat ko‘rsatish sohasida barcha tashkilotlarning o‘zaro hamkorligi uyg‘unlashgan texnologik zanjirini shakllantirish asosida uy-joy fondidan foydalanish tizimini yanada takomillashtirish, ko‘p xonadonli uylarning saqlanishi talablariga rioya etilishi ustidan texnik nazoratning samarali tizimini yaratish, shuningdek, xususiy uy-joy mulkdorlari shirkatlarining ish sifatini oshirish va moliyaviy-iqtisodiy barqarorligini ta’minlash maqsadida:
 1. O‘zbekiston Respublikasi Uy-joy kommunal xizmat ko‘rsatish vazirligi (keyingi o‘rinlarda — “Uyjoykomxizmat” vazirligi) tashkil qilinsin va uning tarkibida:
 Qoraqalpog‘iston Respublikasi Uy-joy kommunal xizmat ko‘rsatish vazirligi, viloyatlar uy-joy kommunal xizmat ko‘rsatish boshqarmalari, Toshkent shahar Uy-joy kommunal xizmat ko‘rsatish bosh boshqarmasi hamda ularning tumanlar (shaharlar)dagi bo‘limlari;
 O‘zbekiston Respublikasi Uy-joy kommunal xizmat ko‘rsatish vazirligi huzurida Ko‘p xonadonli uy-joy fondidan foydalanishni nazorat qilish inspeksiyasi (“Uyjoyfondinspeksiyasi”) hamda uning Qoraqalpog‘iston Respublikasi, viloyatlar va Toshkent shahridagi hududiy inspeksiyalari;
 “Ko‘p xonadonli uylarni mukammal va joriy ta’mirlash hamda issiqlik ta’minoti obyektlari qurilishi bo‘yicha injiniring kompaniyasi” davlat unitar korxonasi (DUK) va uning hududiy filiallari tashkil qilinsin.
 2. Quyidagilar O‘zbekiston Respublikasi Uy-joy kommunal xizmat ko‘rsatish vazirligining asosiy vazifalari va faoliyat yo‘nalishlari etib belgilansin:
 uy-joy kommunal xizmat ko‘rsatish sohasida yagona davlat siyosatini yuritish va tarmoqlararo muvofiqlashtirishni amalga oshirish;
 issiqlik ta’minoti obyektlari qurilishi bo‘yicha buyurtmachi funksiyalarini amalga oshirish, eski va avariya holatidagi uy-joylar buzilishini tashkillashtirish;
 ko‘p xonadonli uylarning texnik holatini monitoring qilish, shu jumladan, ko‘p xonadonli uy-joy fondini mukammal va joriy ta’mirlash ishlarini tashkil qilish;
 ko‘p kvartirali uylarni boshqarish organlari faoliyatini muvofiqlashtirish, ko‘p xonadonli uy-joy fondini saqlash, ulardan foydalanish va ekspluatatsiya xarajatlarini aniqlash bo‘yicha talablarga, ko‘p xonadonli uylarni texnik ekspluatatsiya qilish qoidalari va normalariga, ko‘p xonadonli uylarga tutash hududlarning sanitariya normalari, qoidalari va gigiyena normativlariga muvofiq holda saqlanishiga rioya etilishi ustidan nazoratni amalga oshirish;
 hududlarni obodonlashtirish sohasi muammolarini o‘rganish va metodologik ta’minlash;
 suv ta’minoti va kanalizatsiya obyektlarini, issiqlik ta’minoti tizimlarini aholi punktlarini rivojlantirish sxemalari va bosh rejalari bilan bog‘lagan holda rivojlantirish, modernizatsiya va rekonstruksiya qilish dasturlarini ishlab chiqish hamda ularning sifatli bajarilishini tashkillashtirish, mazkur soha tashkilotlari faoliyatini muvofiqlashtirish va boshqaruvini ta’minlash;
 uy-joy kommunal xizmat ko‘rsatish tizimiga resurs va energiya tejaydigan texnologiyalar hamda uskunalarni tatbiq etish, jumladan, uy-joy kommunal xo‘jaligi obyektlarini zamonaviy hisoblash o‘lchov asboblari bilan jihozlash, qurilish-montaj ishlari tannarxining pasayishini ta’minlaydigan mahalliy zamonaviy va sifatli qurilish materiallari hamda buyumlarini keng qo‘llash;
 uy-joy kommunal xizmat ko‘rsatish sohasida normativ-huquqiy bazani takomillashtirish bo‘yicha takliflar tayyorlash, rivojlangan xorijiy mamlakatlarning ilg‘or tajribasini inobatga olgan holda uy-joy kommunal xizmat ko‘rsatishning zamonaviy shakl va usullarini ishlab chiqish hamda joriy etish;
 O‘zbekiston Respublikasi Moliya vazirligi bilan kelishilgan holda issiqlik ta’minoti bo‘yicha ko‘rsatiladigan xizmatlarga tarif siyosatini shakllantirish, uy-joy kommunal xizmat ko‘rsatish sohasi tashkilotlarining iqtisodiy barqarorligini mustahkamlash yuzasidan kompleks chora-tadbirlarni amalga oshirish;
 uy-joy kommunal xizmat ko‘rsatish sohasi uchun kadrlar tayyorlash bo‘yicha takliflar kiritish, o‘quv stajirovkalarini chet ellarda o‘tkazishni nazarda tutgan holda kadrlarni qayta tayyorlash va malakasini oshirishni tashkil etish, zamonaviy axborot-kommunikatsiya texnologiyalari, dasturiy mahsulotlar, idoraviy axborot tizimlari va ma’lumotlar bazasi joriy etilishini nazarda tutish.
 ichimlik suvining strategik zaxiralari yaratilishini ta’minlash.
 3. Belgilansinki:
 O‘zbekiston Respublikasi Uy-joy kommunal xizmat ko‘rsatish vazirligining o‘z vakolatlari doirasida qabul qilgan qarorlari vazirliklar, idoralar, mahalliy ijro etuvchi hokimiyat organlari, shuningdek, xo‘jalik yurituvchi subyektlar va fuqarolar tomonidan bajarilishi majburiydir;
 Qoraqalpog‘iston Respublikasi Uy-joy kommunal xizmat ko‘rsatish vazirligi, viloyatlar uy-joy kommunal xizmat ko‘rsatish boshqarmalari, Toshkent shahar Uy-joy kommunal xizmat ko‘rsatish bosh boshqarmasi tegishli ravishda O‘zbekiston Respublikasi Uy-joy kommunal xizmat ko‘rsatish vazirligiga, Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga hisobot beradilar;
 Qoraqalpog‘iston Respublikasi uy-joy kommunal xizmat ko‘rsatish vaziri O‘zbekiston Respublikasi Uy-joy kommunal xizmat ko‘rsatish vaziri bilan kelishilgan holda Qoraqalpog‘iston Respublikasi Jo‘qorg‘i Kengesi tomonidan lavozimga tayinlanadi va undan ozod etiladi;
 viloyatlar uy-joy kommunal xizmat ko‘rsatish boshqarmalarining va Toshkent shahri Uy-joy kommunal xizmat ko‘rsatish bosh boshqarmasining boshliqlari tegishli ravishda viloyatlar va Toshkent shahri hokimlarining taqdimnomasiga binoan O‘zbekiston Respublikasi uy-joy kommunal xizmat ko‘rsatish vazirining buyrug‘i bilan lavozimga tayinlanadilar va undan ozod qilinadilar;
 Qoraqalpog‘iston Respublikasi uy-joy kommunal xizmat ko‘rsatish vaziri, viloyatlar uy-joy kommunal xizmat ko‘rsatish boshqarmalarining va Toshkent shahri uy-joy kommunal xizmat ko‘rsatish bosh boshqarmasining boshliqlari o‘z maqomiga ko‘ra tegishli ravishda Qoraqalpog‘iston Respublikasi Vazirlar Kengashi raisining o‘rinbosariga, viloyatlar va Toshkent shahri hokimlarining o‘rinbosarlariga tenglashtiriladilar.
 4. O‘zbekiston Respublikasi Uy-joy kommunal xizmat ko‘rsatish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari zimmasiga hududiy bo‘linmalarning, shu jumladan, tumanlar (shaharlar) uy-joy kommunal xizmat ko‘rsatish bo‘limlarining quyidagi masalalarda samarali hamkorlik qilishlarini ta’minlash uchun mas’uliyat yuklansin:
 uy-joy kommunal xizmat ko‘rsatish va muhandislik kommunikatsiyalari obyektlarini boshqarish hamda ulardan foydalanishni tashkil etish;
 issiqlik ta’minoti obyektlari qurilishi bo‘yicha dasturlarni amalga oshirish.
 5. Quyidagilar O‘zbekiston Respublikasi Uy-joy kommunal xizmat ko‘rsatish vazirligi huzuridagi Ko‘p xonadonli uy-joy fondidan foydalanishni nazorat qilish inspeksiyasining asosiy vazifalari etib belgilansin:
 ko‘p xonadonli uy-joy fondini, uning atrof hududini saqlash va undan foydalanish qoidalariga rioya qilish hamda ko‘chmas mulk egalari tomonidan xonalarning o‘zboshimchalik bilan qayta rejalashtirilishiga yo‘l qo‘ymaslikni;
 umumiy foydalaniladigan joylar, fasadlar, uy ichidagi muhandislik kommunikatsiyalaridan foydalanish qoidalariga rioya qilinishi hamda ularni ta’mirlash-tiklash ishlari tizimli amalga oshirilishini;
 uy-joy kommunal xizmat ko‘rsatish sohasi tashkilotlari tomonidan tegishli kommunal xizmatlar ko‘rsatishda texnik tartibga solish sohasidagi normativ hujjatlar talablariga rioya etilishini;
 ko‘p xonadonli uylarni mukammal ta’mirlash uchun jamlanadigan ko‘chmas mulk egalarining mablag‘laridan maqsadli foydalanilishini nazorat qilish.
 6. Ko‘p xonadonli uy-joy fondidan foydalanishni nazorat qilish inspeksiyasiga:
 ko‘p xonadonli uylarni saqlash va ulardan foydalanishning mavjud qoida buzilishlarini bartaraf etish bo‘yicha — ko‘p kvartirali uylarni boshqarish organlariga va ko‘chmas mulk egalariga;
 tegishli kommunal xizmatlar ko‘rsatishda texnik tartibga solish sohasidagi normativ hujjatlar talablariga rioya etish bo‘yicha — uy-joy kommunal xizmat ko‘rsatish sohasi tashkilotlariga bajarishi majburiy bo‘lgan ko‘rsatmalar taqdim etish huquqi berilsin.
 Belgilab qo‘yilsinki, taqdim etilgan ko‘rsatmalar bajarilmagan taqdirda Inspeksiya, qonun hujjatlariga muvofiq, qonunchilikda o‘rnatilgan tartibda tegishli mansabdor shaxslarga jarima solish huquqiga egadir.
 7. O‘zbekiston Respublikasi Uy-joy kommunal xizmat ko‘rsatish vazirligi manfaatdor vazirliklar va idoralar bilan birgalikda bir oy muddatda Vazirlar Mahkamasiga:
 ma’muriy huquqbuzarliklar va ma’muriy javobgarlik, shuningdek, O‘zbekiston Respublikasi Uy-joy kommunal xizmat ko‘rsatish vazirligi huzuridagi Ko‘p xonadonli uy-joy fondidan foydalanishni nazorat qilish inspeksiyasining vakolatlaridan kelib chiquvchi ma’muriy huquqbuzarliklar to‘g‘risidagi ishlarning idoraviy mansubligi qismi bo‘yicha — O‘zbekiston Respublikasining “Ma’muriy javobgarlik to‘g‘risida”gi kodeksiga;
 O‘zbekiston Respublikasi Uy-joy kommunal xizmat ko‘rsatish vazirligining xususiy uy-joy mulkdorlari shirkatlari bilan o‘zaro munosabatlariga oid vakolatlari qismi bo‘yicha — O‘zbekiston Respublikasining Uy-joy kodeksiga hamda O‘zbekiston Respublikasining “Xususiy uy-joy mulkdorlari shirkatlari to‘g‘risida”gi qonuniga o‘zgartish va qo‘shimchalar kiritish haqidagi takliflarni taqdim etsin.
 8. O‘zbekiston Respublikasi “O‘zkommunxizmat” agentligi “Kommunxizmat” agentligi etib qayta tashkil qilinsin va u O‘zbekiston Respublikasi Uy-joy kommunal xizmat ko‘rsatish vazirligi tuzilmasiga kiritilsin hamda uning zimmasiga uy-joy kommunal xizmat ko‘rsatish sohasida xalqaro moliya tashkilotlari ishtirokida investitsiya loyihalarini ishlab chiqish va amalga oshirish vazifalari yuklansin.
 9. O‘zbekiston Respublikasi Moliya vazirligi, Markaziy banki, Adliya vazirligi hamda tijorat banklarining O‘zbekiston Respublikasi Uy-joy kommunal xizmat ko‘rsatish vazirligida Uy-joy kommunal xo‘jaligini rivojlantirish jamg‘armasini tuzish, uning mablag‘larini birinchi navbatda issiqlik ta’minoti obyektlarini qurish, ko‘p xonadonli arzon uy-joy fondini va issiqlik ta’minoti obyektlarini mukammal va joriy ta’mirlashga, maxsus texnika, uskunalar, mashina va mexanizmlar bilan jihozlashga hamda vazirlik zimmasiga yuklangan vazifalar va funksiyalarni amalga oshirish bilan bog‘liq boshqa maqsadlarga yo‘naltirish to‘g‘risidagi takliflari qabul qilinsin.
 10. O‘zbekiston Respublikasi Vazirlar Mahkamasi bir hafta muddatda O‘zbekiston Respublikasi Uy-joy kommunal xizmat ko‘rsatish vazirligi faoliyatini tashkil etish to‘g‘risida O‘zbekiston Respublikasi Prezidenti qarori loyihasini belgilangan tartibda tasdiqlash uchun kiritsin.
 11. O‘zbekiston Respublikasi Prezidentining ilovaga muvofiq ayrim farmonlariga o‘zgartish va qo‘shimchalar kiritilsin.
 12. Mazkur Farmonning ijrosini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” aksiyadorlik jamiyati boshqaruvi raisi A.J. Ramatov zimmasiga yuklansin.
 2. O‘zbekiston Respublikasi Prezidentining 2003-yil 9-dekabrdagi PF-3358-sonli Farmoni bilan tasdiqlangan davlat boshqaruvining respublika organlari ro‘yxatidagi:
 a) I bo‘lim quyidagi mazmundagi 16-band bilan to‘ldirilsin:
 “16. O‘zbekiston Respublikasi Uy-joy kommunal xizmat ko‘rsatish vazirligi”;
 b) III bo‘limning 3-bandi chiqarib tashlansin.